PMIndiaData/PMIndiaSum huggingface dataset:
குரேஸ் பள்ளத்தாக்கில், இந்திய ராணுவம் மற்றும் பி.எஸ்.எப். வீரர்களுடன் பிரதமர் தீபாவளி கொண்டாடினார்

ஜம்மு காஷ்மீரில் எல்லைக் கட்டுப்பாட்டு கோடு அருகே குரேஸ் பள்ளத்தாக்கில், இந்திய ராணுவம் மற்றும் பி.எஸ்.எப். வீரர்களுடன் பிரதமர் திரு. நரேந்திர மோடி இன்று தீபாவளிப் பண்டிகையைக் கொண்டாடினார் அவர் இரண்டு மணி நேரத்துக்கும் மேல் அங்கிருந்தார். எல்லையில் உள்ள ராணுவ வீரர்களுடன் தொடர்ந்து நான்காவது ஆண்டாக பிரதமர் தீபாவளிப் பண்டிகையைக் கொண்டாடி வருகிறார். வீரர்களுக்கு பிரதமர் இனிப்புகள் வழங்கி வாழ்த்துகளைத் தெரிவித்துக் கொண்டார். வீரர்கள் மத்தியில் பேசிய பிரதமர், மற்றவர்களைப் போல தாமும் தனது குடும்பத்தினருடன் தீபாவளியைக் கொண்டாட விரும்புவதாகத் தெரிவித்தார். அதனால் `தனது குடும்பத்தினராகக்’ கருதும் ராணுவ வீரர்களுடன் கொண்டாடுவதற்கு வந்திருப்பதாக அவர் கூறினார். ராணுவப் படை வீரர்களுடன் நேரத்தை செலவிடும் போது தமக்கு புதிய சக்தி கிடைப்பதாக பிரதமர் குறிப்பிட்டார். கடுமையான பருவநிலைகளிலும் ராணுவ வீரர்கள் ஆற்றும் தவம் மற்றும் செய்யும் தியாகத்தைப் பாராட்டுவதாக அவர் கூறினார். ராணுவ வீரர்கள் யோகா செய்வதை வழக்கமாகக் கொண்டிருப்பதாக தமக்குச் சொல்லப்பட்டதாக பிரதமர் தெரிவித்தார். நிச்சயமாக இது அவர்களுடைய திறன்களை மேம்படுத்தி, அமைதியான உணர்வைத் தரும் என்று அவர் குறிப்பிட்டார். தங்களுடைய சேவைக்காலம் முடிந்து ராணுவ சேவையில் இருந்து ஓய்வுபெறும் வீரர்கள், அதன்பிறகு அருமையான யோகா பயிற்சியாளர்களாக மாறலாம் என்றும் பிரதமர் கூறினார். நாட்டின் 75வது சுதந்திர ஆண்டான 2022 ஆம் ஆண்டுக்கு ஒவ்வொரு இந்தியக் குடிமக்களும் புதிய உறுதி எடுத்துக் கொள்ள வேண்டும் என்பது பற்றி பிரதமர் பேசினார். ராணுவ வீரர்களின் வழக்கமான பணிகளும் கடமைகளும் எளிதானதாகவும், பாதுகாப்பானதாகவும் அமையும் வகையில் புதிய சிந்தனைகளை உருவாக்குமாறு அவர் கேட்டுக் கொண்டார். புதிய சிந்தனைகள் எந்த அளவுக்கு சிறப்பாக அங்கீகரிக்கப்பட்டு, ராணுவ தினம், கடற்படை தினம் மற்றும் விமானப்படை தினங்களில் விருதுகள் அளிக்கப்படுகின்றன என்பதைப் பற்றி பிரதமர் குறிப்பிட்டார். சாத்தியமான அனைத்து வகைகளிலும் ராணுவத்தினரின் நலன் மற்றும் நல்வாழ்வுக்கான அனைத்தையும் செய்து தருவதற்கு மத்திய அரசு உறுதிபூண்டிருக்கிறது என்று அவர் கூறினார். பல பத்தாண்டுகளாக நிலுவையில் இருந்த, ஒரு பதவி அந்தஸ்தில் இருந்து ஓய்வுபெற்ற அனைவருக்கும் ஒரே மாதிரியான ஓய்வூதியம், என்ற திட்டம் இப்போது அமல் செய்யப்பட்டிருப்பதை அவர் நினைவுபடுத்தினார். ராணுவ தலைமைத் தளபதி ஜெனரல் பிபின் ராவத் மற்றும் மூத்த ராணுவ அதிகாரிகளும் இந்த நிகழ்ச்சியில் கலந்து கொண்டனர். பார்வையாளர் புத்தகத்தில் பிரதமர் பின்வருமாறு எழுதியுள்ளார் : “நேசத்துக்கு உரியவர்களை விட்டு வெகுதூரம் வந்து, தேசத்தின் எல்லையில் தாய்மண்ணைப் பாதுகாத்து, தியாகம் என்ற மிக உயர்ந்த பாரம்பரியத்தைக் காட்டும் அனைத்து ராணுவ வீரர்களும் தைரியம் மற்றும் அர்ப்பணிப்பின் அடையாளச் சின்னங்களாக இருக்கிறார்கள். தீபாவளிப் பண்டிகை சமயத்தை உங்களுடன் கழிப்பதற்கான வாய்ப்பு எனக்குக் கிடைத்துள்ளது. இந்த திருவிழா சமயத்தில், எல்லையில் தைரியமான வீரர்கள் இருப்பது, நம்பிக்கையின் ஒளியை ஏற்றுவதாக இருக்கிறது. கோடிக்கணக்கான இந்தியர்களிடம் புதிய சக்தியை அது உருவாக்குகிறது. “புதிய இந்தியா” என்ற கனவை நனவாக்குவதில், நாம் அனைவரும் ஒன்றுபட்டு பாடுபடுவதற்கு இது பொன்னான வாய்ப்பு. ராணுவமும் இதில் ஓர் அங்கமாக இருக்கிறது. தீபாவளி நன்னாளில் உங்கள் அனைவருக்கும் வாழ்த்துகள்.”
பகவான் பிர்சா முண்டா பிறந்த தினம் – பிரதமர் அஞ்சலி

பகவான் பிர்சா முண்டா பிறந்த தினத்தை முன்னிட்டு பிரதமர் திரு நரேந்திர மோடி அவருக்கு அஞ்சலி செலுத்தினார். பகவான் பிர்சா முண்டா பிறந்த தினத்தை முன்னிட்டு நான் அவருக்கு அஞ்சலி செலுத்துகிறேன். மலைவாழ் சமூகத்தினரின் அதிகாரத்திற்காக அவர் எடுத்த முயற்சியையும் துணிச்சலையும் நினைவு கொள்கிறேன் என்று பிரதமர் கூறினார்.
கூகுள் நிறுவன தலைமைச் செயல் அதிகாரி சுந்தர் பிச்சையுடன்
பிரதமர் கலந்துரையாடல்.

பிரதமர் திரு.நரேந்திரமோடி, கூகுள் நிறுவனத்தின் தலைமைச் செயல் அதிகாரி திரு.சுந்தர் பிச்சையுடன் இன்று காலை காணொளிக்காட்சி வாயிலாகக் கலந்துரையாடினார். கோவிட்-19 குறித்து விழிப்புணர்வு ஏற்படுத்தவும், நம்பகமான தகவல்களை வழங்கவும் கூகுள் மேற்கொண்டுவரும் முயற்சிகள் குறித்து, பிரதமரிடம் சுந்தர் பிச்சை விளக்கிக் கூறினார். பிரதமர் மேற்கொண்ட ஊரடங்கு எனும் உறுதியான நடவடிக்கை, பெருந்தொற்றுக்கு எதிரான இந்தியாவின் நடவடிக்கைக்கு வலுவான அடித்தளமிட்டுள்ளதாகவும் அவர் கூறினார். தவறான தகவல் பரவுவதைத் தடுத்து, தேவையான முன்னெச்சரிக்கை நடவடிக்கை குறித்த தகவல்களைத் தெரிவிக்கவும், கூகுள் நிறுவனத்தின் சிறப்பான பங்களிப்பை பிரதமர் பாராட்டினார். சுகாதாரச் சேவைகள் வழங்குவதில், தொழில்நுட்பத்தை மேலும் ஊக்குவிப்பது குறித்தும் அவர் பேசினார். இந்தியர்கள் தொழில்நுட்பத்தை அதிவிரைவில் ஏற்றுக்கொள்வதோடு, ஒத்துப்போகும் மனப்பான்மை கொண்டவர்கள் என்றும் பிரதமர் கூறினார். விவசாயிகள், தொழில்நுட்பம் மூலம் பலனடைவதுடன், வேளாண்மையில் செயற்கை நுண்ணறிவின் பலன்களைப் பரவலாகப் பயன்படுத்த வாய்ப்புள்ளதாகவும் அவர் குறிப்பிட்டார். மாணவர்கள் மற்றும் விவசாயிகள் பயன்படுத்தக்கூடிய இணையதள ஆய்வகங்களைப் பயன்படுத்துவதற்கான வாய்ப்புகள் குறித்தும் பிரதமர் எடுத்துரைத்தார். இந்தியாவில் கூகுள் நிறுவனத்தின் முன்முயற்சிகள் மற்றும் புதிய பொருள்கள் குறித்து பிரதமரிடம், சுந்தர்பிச்சை விளக்கிக் கூறினார். பெங்களூருவில் செயற்கை நுண்ணறிவு ஆய்வகம் தொடங்கப்பட்டிருப்பதை சுட்டிக்காட்டிய அவர், கூகுள் நிறுவனத்தின் வெள்ள அபாய முன்னெச்சரிக்கைத் தகவல்களின் பலன் குறித்தும் எடுத்துரைத்தார். கூகுள் நிறுவனம் இந்தியாவில் பெருளவில் முதலீடு செய்ய இருப்பது மற்றும் இந்தியாவுடன் நீடித்த ஒத்துழைப்பை மேம்படுத்த இருப்பது குறித்தும் பிரதமரிடம் விளக்கிக் கூறப்பட்டது. இதற்கு பதிலளித்த பிரதமர், உலகிலேயே மிகவும் வெளிப்படையான பொருளாதாரத்தைக் கொண்ட நாடுகளில் ஒன்றாக இந்தியா உள்ளது என்றார். வேளாண்துறையில் சீர்திருத்தங்களை மேற்கொள்ள அரசு அண்மையில் மேற்கொண்ட நடவடிக்கைகள் மற்றும் புதிய வேலைவாய்ப்புகளை உருவாக்குவதற்கான இயக்கம் குறித்தும் எடுத்துரைத்த அவர், மறுதிறன் பயிற்சி அளிப்பது குறித்தும் சுட்டிக்காட்டினார். புள்ளிவிவரப் பாதுகாப்பு மற்றும் தனிநபர் ரகசியங்களின் பாதுகாப்பு பற்றிய கவலை குறித்தும் பிரதமர் விவாதித்தார். நம்பிக்கைக் குறைபாட்டைப் போக்க தொழில்நுட்ப நிறுவனங்கள் முயற்சி மேற்கொள்ள வேண்டியதன் அவசியத்தையும் அவர் வலியுறுத்தினார். இணையக் குற்றங்கள் மற்றும் இணையவழித் தாக்குதல் வடிவிலான அச்சுறுத்தல்ககள் பற்றியும் அவர் பேச்சுவார்த்தை நடத்தினார். இணையவழிக் கல்வியை விரிவுபடுத்துவதற்கான தீர்வு, மக்களுக்கு அவர்களது தாய் மொழியிலேயே தொழில்நுட்பத்தின் பலன் கிடைக்கச் செய்வது, விளையாட்டுத் துறையில், விரிவுபடுத்தப்பட்ட மற்றும் மெய்நிகர் காட்சிகளை வழங்குவது, மற்றும் டிஜிட்டல் பணப்பரிவர்த்தனை மேம்பாடு உள்ளிட்ட பல்வேறு அம்சங்கள் குறித்தும், இந்தக் கலந்துரையாடலின் போது விவாதிக்கப்பட்டது.
ரோட்டோ வைரஸ் தடுப்பூசி – பிரதமர் துவக்கி வைத்தார்

பிரதமர் திரு. நரேந்திர மோடி உள்நாட்டில் உற்பத்தி செய்யப்படும் ரோட்டோ வைரஸ் தடுப்பூசியை இன்று துவக்கி வைத்தார். வயிற்று போக்கால் ஏற்படும் சிசு மரணத்தை எதிர்த்து போராட இந்த உள்நாட்டில் தயாரிக்கப்படும் தடுப்பூசி உதவும். ஒவ்வொரு ஆண்டும், ரோட்டோ வைரஸால் ஏற்படும் வயிற்றுபோக்கால், 10 லட்சம் பேர் வரை மருத்துவமனயில் அனுமதிக்கப்படுகின்றனர், இதனால் 5 வயதிற்கும் குறைந்த 80 ஆயிரம் குழந்தைகள் உயிர் இழக்கின்றனர். குடும்பங்களுக்கு இது மண அழுத்தத்தை தருவதோடு, அவர்களை வருமை கோட்டிற்கு கீழ் இந்த பிரச்சனை தள்ளுகிறது. இது நாட்டின் பொருளாதாரத்திலும் சுமையை கூட்டுகிறது. முதன்மை ஆய்வு முதல் பொருள் வளர்ச்சி வரை இந்தியாவில் இந்த மேம்பட்ட முதல் உள்நாட்டு ரோட்டோ வைரஸ் தடுப்பூசியை தயாரிப்பதில் ஈடுபட்ட அனைத்து பங்குதாரர்களையும் பிரதமர் பாராட்டினார். மேம்பட்ட மருத்துவ பொருட்கள் உற்பத்தி, உயர்தர ஆய்வு, வளர்ச்சி ஆகியவற்றில் இந்தியாவின் திறனை குறிக்கும் இந்த முயற்சி ஒரு எடுத்துக்காட்டாக உள்ளது என்று பிரதமர் பாராட்டினார். சமூதாய சவால்களுக்கு திறன்மிக்க பொது தனியார் பங்கேற்பு மாதிரி முறையில் அனைவராலும் அணுகக்கூடிய தீர்வை கண்டுப்பிடித்ததையும் பாராட்டினார். பெரிய நிலப்பரப்பும் பன்முகத்தன்மையும் கொண்ட இந்தியா, பல்வேறு சமூதாய பொருளாதார சவால்களையும் சந்தித்து வருகின்றது. ரோட்டோ வைரஸ் தடுப்பூசி வளர்ச்சி, மருத்துவ அறிவியல் மட்டுமின்றி, மேம்பட்ட அறிவியல் தொழில்நுட்பத் துறையிலும் உயர்நிலை ஆராய்ச்சியையும், வளர்ச்சியையும், உற்பத்தியையும் இந்தியாவில் ஊக்குவிக்கும். இந்தியாவின் கண்டுபிடிப்புகள் உலகத்திற்கே பொருத்தமாக இருக்கும். முக்கியமாக, வளர்ந்துவரும் உலகிற்கு பொருத்தமாக இருக்கும் என்று நம்புவதாக பிரதமர் தெரிவித்தார். இந்த தடுப்பூசி, சாதாரண குடிமக்கள் பயன்பெறும் வகையில் இந்தியா அமெரிக்கா இடையேயான ஒத்துழைப்பு சிறந்த எடுத்துக்காட்டாகும் என்பதையும் பிரதமர் தெரிவித்தார். இந்த தடுப்பூசி பொது தனியார் பங்கேற்பு மாதிரி முறையில் தயாரிக்கப்பட்டுள்ளது. மத்திய அறிவியல் தொழில்நுட்ப அமைச்சகம், அமெரிக்க அரசின் பல்வேறு நிறுவனங்கள், பல்வேறு அரசு நிறுவனங்கள், இந்தியாவில் உள்ள அரசு சாரா அமைப்புகள், பில் மற்றும் மேலிண்டா கேட்ஸ் உதவும் அமைப்பு ஆகியவை இதில் பங்கேற்றனர். இந்தியாவில் நடைபெற்ற கல்வி, அறிவியல் நிறுவனங்களின் முதல்கட்ட ஆராய்ச்சிக்கு மத்திய அரசு நிதி உதவி வழங்கியது. அமெரிக்க அரசின் தேசிய சுகாதார நிறுவனங்கள் போன்ற நிறுவனங்களும் இதற்கு உதவின. கேட்ஸ் அமைப்பும் பாரத் பயோடேக் இந்திய நிறுவனமும் பொருள் வளர்ச்சிக்கும் சோதனைக்கும் பங்களித்தன. இன்று வெற்றிகரமாக துவக்கப்பட்டுள்ள / அறிமுகம் செய்யப்பட்டுள்ள தடுப்பூசி கடந்த 25 ஆண்டுகளின் அசாதாரண முயற்சியின் விளைவாகும். தடுப்பூசியின் வளர்ச்சி உற்பத்தியில் ஈடுபட்ட பாரத் பயோடேக் நிறுவனம் 1997-1998ல் இந்திய-அமெரிக்க தடுப்பூசி செயல் திட்டத்தாலும் குறிப்பிட்ட அரசு முறைகள் மூலம் தேர்வு செய்யப்பட்டது. தடுப்பூசியின் விலையை ஒரு அமெரிக்க டாலராக நிர்ணயிக்க இந்த நிறுவனம் ஒப்புதல் அளித்துள்ளது. உலக அளவில் ரோட்டோ வைரசுக்கு எதிராக கிடைக்கப்படும் மூன்றாவது தடுப்பூசி இது. தற்போது இதுவே மிக மனிவானதாகும். மத்திய அமைச்சர்கள் திரு. வெங்கய்யா நாயுடு மற்றும் திரு. ஹர்ஷ் வர்தனும் இந்நிகழ்ச்சியில் கலந்து கொண்டார்
தீன்தயாள் உபாத்யாய் பிறந்த நாளையொட்டி ஓ.என்.ஜி.சி. புதிய சவாலை ஏற்க பிரதமர் அழைப்பு

பண்டிட் தீன்தயாள் உபாத்யாய பிறந்த நாளையொட்டி எண்ணெய் மற்றும் இயற்கை எரிவாயு நிறுவனம் – ஓ.என்.ஜி.சி. – புதியதொரு சவாலை ஏற்றுக் கொள்ள வேண்டும் என்று பிரதமர் திரு. நரேந்திர மோடி அழைப்பு விடுத்தார். சவுபாக்கியா திட்டத்தின் தொடக்க நிகழ்ச்சியில் ஓ.என்.ஜி.சி.யின் அலுவலர்கள் மற்றும் ஊழியர்கள் மத்தியில் உரையாற்றிய பிரதமர், நல்ல செயல்திறன் கொண்ட மின்சார அடுப்பை உருவாக்குவதற்கான பணிகளை மேற்கொள்ளுமாறு அவர்களை கேட்டுக் கொண்டார். மின்சாரத்தை பயன்படுத்தி சமையல் செய்யும் வகையில் அந்த அடுப்பு அமைய வேண்டும் என்று குறிப்பிட்டார். இந்தக் கண்டுபிடிப்பு மூலமாக, இறக்குமதி செய்யப்படும் எரிபொருளை தேசம் நம்பியிருக்க வேண்டிய நிலைமையில், ஒரே செயல்பாடு மூலமாக, குறிப்பிடத்தக்க மாற்றத்தை ஏற்படுத்த முடியும் என்று பிரதமர் கூறினார். உலக நாடுகள் மின்சார கார்கள் தயாரிப்பதற்காக பணியாற்றிக் கொண்டிருக்கும் நிலையில், இந்தியாவில், மின்சார கார்களுடன், மின்சார அடுப்புகள் மக்களின் தேவைகளை பூர்த்தி செய்வதில் பெரிய பங்காற்றும் என்று அவர் தெரிவித்தார். இந்தத் துறையில் புதுமை சிந்தனைகளை உருவாக்கவும், முயற்சிகளைத் தொடங்கவும் இளைஞர்களுக்கு அழைப்பு விடுக்க வேண்டும் என்று ஓ.என்.ஜி.சி.யை அவர் கேட்டுக் கொண்டார்.
ரயில்வே துறையில் இந்தியாவிற்கும் கொரிய குடியரசுக்கும் இடையேயான ஒத்துழைப்பு குறித்த  புரிந்துணர்வு ஒப்பந்தம் பற்றி மத்திய அமைச்சரவைக்கு விவரிக்கப்பட்டது

இந்திய ஆராய்ச்சி வடிவமைப்பு மற்றும் தர அமைப்பிற்கும், கொரிய குடியரசின் ரயில்வே ஆராய்ச்சி நிறுவனத்திற்கும் இடையோன ஒத்துழைப்பு குறித்த புரிந்துணர்வு ஒப்பந்தம் பற்றி பிரதமர் திரு.நரேந்திரமோடி தலைமையிலான மத்திய அமைச்சரவைக்கு விவரிக்கப்பட்டது. இந்த ஒப்பந்தம் ரயில்வே துறையில் அறிவியல் மற்றும் தொழில்நுட்பம் சார்ந்த ஒத்துழைப்பை வலுப்படுத்தவும், முன்னெடுத்துச் செல்லவும் எட்டப்பட்டுள்ளது. இந்த புரிந்துணர்வு ஒப்பந்தம் 2018ஆம் ஆண்டு ஜூலை மாதம் 10ஆம் தேதியன்று கையெழுத்தானது. தாக்கம் ரயில்வே துறையில் தற்போதைய வளர்ச்சி மற்றும் தகவல்களை கொரிய ரயில்வே துறையோடு பகிர்ந்து கொள்வதற்கு இந்திய ரயில்வே துறைக்கு இந்த புரிந்துணர்வு ஒப்பந்தம் ஒரு தளத்தை ஏற்படுத்துகிறது. தொழில்நுட்ப நிபுணர்களின் பரிமாற்றம், அறிக்கைகள் மற்றும் தொழில்நுட்ப ஆவணங்கள், குறிப்பிட்ட தொழில்நுட்ப தளங்களை மையமாகக் கொண்ட பயிற்சி, கருத்தரங்கம் / பயிலரங்கம் மற்றும் தகவல் பரிமாற்றத்திற்கான கலந்துரையாடலுக்கு இது வழிவகுக்கும். விரிவு இந்த புரிந்துணர்வு ஒப்பந்தம் கீழ்க்கண்ட துறைகளில் மையப்படுத்திய அணுகுமுறையோடு கூடிய ஒத்துழைப்பிற்கான கட்டமைப்பிற்கு வழிவகுக்கும்:- பரஸ்பர நலனுக்கான கூட்டு ஆராய்ச்சிக்கான திட்டம் மற்றும் செயலாக்கம்; இந்தியாவில் ரயில் ஆராய்ச்சி மற்றும் வளர்ச்சி வசதிகளை அமைப்பதில் ஒத்துழைப்பு; தொழில்நுட்ப கருத்தரங்கம் அல்லது பேரவைக்கான திட்டம் மற்றும் செயலாக்கம்; கொரிய ரயில் ஆராய்ச்சி நிறுவனம் ஆராய்ச்சி வடிவமைப்பு மற்றும் தர அமைப்பின் ஊழியர்களுக்கான குறுகிய கால பயிற்சி திட்டம்; சிறப்பு திட்டங்களுக்கு கொரிய ரயில்வே ஆராய்ச்சி நிறுவனம் மற்றும் ஆராய்ச்சி வடிவமைப்பு மற்றும் தர அமைப்பு ஊழியர்களுக்கான குறுகியகால பரிமாற்ற திட்டம்; இருநாடுகளிலும் ரயில்வே துறையின் வளர்ச்சிக்கான ஆலோசனை; மற்றும் இருதரப்பினரால் ஏற்றுக்கொள்ளப்பட்ட இதர ஒத்துழைப்பு நடவடிக்கைகள். ரயில்வே துறையில் தொழில்நுட்ப ஒத்துழைப்புக்கென இந்திய ரயில்வே அமைச்சகம் பல்வேறு வெளிநாட்டு அரசுகளோடும், தேசிய ரயில்வே துறையோடும் புரிந்துணர்வு ஒப்பந்தங்களில் கையெழுத்திட்டுள்ளது. அதி விரைவு தடங்கள், தற்போதுள்ள தடங்களில் வேகத்தை அதிகப்படுத்துவது, உலக தரத்திலான ரயில் நிலையங்களின் வளர்ச்சி, ரயில்வே உள் கட்டமைப்பின் கனரக இழுவை இயக்கம் மற்றும் நவீன மாமயமாக்கல் ஆகிய துறைகள் ஒத்துழைப்பிற்கான தளங்களாக அடையாளம் காணப்பட்டுள்ளன. பரஸ்பர நலனுக்கான ரயில்வே தொழில்நுட்பம் மற்றும் இயக்கத்தின் வளர்ச்சி, தகவல் பரிமாற்றம், தொழில்நுட்ப பார்வையிடல், பயிற்சி, கருத்தரங்கம் மற்றும் பயிலரங்கம் ஆகியவற்றில் பரிமாற்றம் மூலமாக ஒத்துழைப்பு உறுதி செய்யப்படுகிறது.
செல்பேசி வங்கி சேவை மற்றும் ரொக்கமற்ற பரிவர்த்தனை குறித்து பிரதமர் அலுவலக ஊழியர்களுக்கு பயிற்சி – அலுவலர்கள் முடிவு

ரொக்கமற்ற பரிவர்த்தனை செய்வதை அதிகரிக்க வேண்டும் என்ற பிரதமர் திரு நரேந்திர மோடியின் கோரிக்கைக்கு ஏற்ப, பிரதமர் அலுவலகத்தின் உயர் அலுவலர்கள் இன்று புதிய முயற்சி ஒன்றை எடுத்து உள்ளனர். பிரதமரின் தலைமைச் செயலர் திரு. நிருபேந்திர மிஸ்ரா, பிரதமரின் கூடுதல் தலைமைச் செயலர் டாக்டர் பி.கே மிஸ்ரா ஆகியோரை கொண்ட அலுவலர்கள் குழு, 7, லோக் கல்யாண் சாலையில் அமைந்துள்ள பிரதமர் அலுவலகத்தில் ‘செல்பேசி வங்கி சேவை மற்றும் அன்றாட ரொக்கமற்ற பரிமாற்றத்தில் பயன்படுத்தப்படும் யூ.பி.ஐ., இ-வாலேட்ஸ் போன்ற செல்பேசி செயலிகளை உபயோகப்படுத்துவதற்கான பயிற்சியை’ பிரதமர் அலுவலக ஊழியர்களுக்கு வழங்கினர். ஊழியர்களுக்கு, ரொக்கமற்ற பரிவர்த்தனை குறித்த விளக்ககாட்சியை வழங்கிய அலுவலர்கள், இது தொடர்பான செல்பேசி செயலிகளை பதிவிறக்கம் செய்யவும் உதவினர். இந்த பயிலரங்கிற்கு நல்ல வரவேற்பு கிடைத்தது மட்டுமின்றி, நவீன வங்கி சேவைகள் மற்றும் பரிவர்த்தனை முறைகளை அறிந்துக் கொள்ள பங்குப்பெற்றவர்கள் மிகுந்த ஆர்வம் காட்டினர். ஸ்டேட் பாங்க் ஆப் இந்தியா மற்றும் மைகவ்- ஐ சார்ந்த அலுவலர்கள் இந்த பயிலரங்கில் கலந்து கொண்டனர்.
பகவான் பிர்சா முண்டா ஸ்மிருதி உத்யான் சஹ சுதந்திரதா சேனானி சங்க்ராலயத்தை நவம்பர் 15-ம்தேதி ராஞ்சியில் பிரதமர் தொடங்கி வைக்கிறார்

பகவான் பிர்சா முண்டாவின் பிறந்த தினம் ஜன்ஜாதிய கவுரவ் தினமாக கொண்டாடப்படும் என மத்திய அரசு அறிவித்துள்ளது. இதனைக் குறிக்கும் வகையில், பிரதமர் திரு நரேந்திர மோடி, ராஞ்சியில் நவம்பர் 15-ம்தேதி காலை 9.45 மணிக்கு பகவான் பிர்சா முண்டா ஸ்மிருதி உத்யான் சஹ சுதந்திரதா சேனானி சங்க்ராலயத்தை காணொலி மூலம் திறந்து வைப்பார். பிரதமர் எப்போதும் பழங்குடியின சமுதாயத்தினர் ஆற்றியுள்ள மதிப்புமிகு பங்களிப்பை, குறிப்பாக விடுதலைப் போராட்டத்தில் அவர்கள் செய்த தியாகங்களை வலியுறுத்திக் கூறி வந்துள்ளார். 2016-ம் ஆண்டு அவரது சுதந்திர தின உரையில், இந்திய விடுதலைப் போராட்டத்தில் பழங்குடியினத்தைச் சேர்ந்த விடுதலைப்போர் வீரர்களின் பங்கைச் சிலாகித்த பிரதமர், நாட்டுக்காக அவர்கள் புரிந்த தியாகத்தை வருங்கால சந்ததியினர் தெரிந்து கொள்ளும் வகையில், தீரமிக்க பழங்குடியின வீரர்களின் நினைவாக அருங்காட்சியகங்கள் அமைக்கப்படும் என்று கூறினார். பழங்குடியின நல அமைச்சகம் இதுவரை 10 பழங்குடியின விடுதலைப் போராட்ட அருங்காட்சியகங்களை அமைக்க அனுமதி அளித்துள்ளது. பல்வேறு மாநிலங்களின் பகுதிகளைச் சேர்ந்த விடுதலைப் போராட்ட வீரர்களின் நினைவை இந்த அருங்காட்சியகங்கள் பறைசாற்றும். பகவான் பிர்சா முண்டா ஸ்மிருதி உத்யான் சஹ சுதந்திரதா சேனானி சங்க்ராலயம் ஜார்க்கண்ட் மாநில அரசின் ஒத்துழைப்புடன், பகவான் பிர்சா முண்டா உயிர்த் தியாகம் செய்த, ராஞ்சியின் பழைய மத்திய சிறையில் அமைக்கப்படும். நாட்டுக்காகவும், பழங்குடியினருக்காவும் அவர் புரிந்த தியாகத்துக்கு மரியாதை செலுத்தும் விதத்தில் இது அமையும். பழங்குடியின கலாச்சாரம் மற்றும் வரலாற்றைப் பாதுகாப்பதில் அருங்காட்சியகம் முக்கிய பங்கு வகிக்கும். பழங்குடியினர் தங்களது காடுகள், நில உரிமைகள், தங்களது காலாச்சாரம் ஆகியவற்றைப் பாதுகாக்க நடத்திய போராட்டம், நாட்டின் கட்டமைப்புக்கு முக்கியமான அவர்களது தீரம் மற்றும் தியாகத்தை அது பறைசாற்றும். பகவான் பிர்சா முண்டாவுடன், பல்வேறு போராட்டங்களில் ஈடுபட்ட இதர பழங்குடியின விடுதலைப் போராட்ட வீரர்களான ஷாகித் புத்து பகத், சித்து-கன்ஹூ, நிலாம்பர்-பிதாம்பர், திவா-கிசுன், தெலங்கா காடியா, கயா முண்டா, ஜத்ரா பகத், போடோ எச், பகீரத் மஞ்சி, கங்கா நாராயண் சிங் ஆகியோரைப் பற்றியும் அருங்காட்சியகம் விளக்கும். பகவான் பிர்சா முண்டாவின் 25 அடி உயரச் சிலையும், அப்பகுதியைச் சேர்ந்த இதர விடுதலைப் போராட்ட வீரர்களின் 9 அடி உயரச் சிலைகளும் அருங்காட்சியகத்தில் அமைக்கப்படும். ஸ்மிருதி உதயன் 25 ஏக்கர் பரப்பில் உருவாக்கப்பட்டுள்ளது. அதில் இசை நீரூற்று, உணவு விடுதி, குழந்தைகள் பூங்கா, குளம், தோட்டம் மற்றும் இதர கேளிக்கை வசதிகள் இடம் பெறும். இந்த நிகழ்ச்சியில் மத்திய பழங்குடியின நல அமைச்சரும் கலந்து கொள்வார்.
உ.பி. – யின் எடா மாவட்டத்தில் சாலை விபத்தில் உயிர் இழப்பு – பிரதமர் வருத்தம்

உ.பி. – யின் எடா மாவட்டத்தில் ஏற்பட்ட சாலை விபத்தில் உயிர் இழப்பு தனக்கு வருத்தம் அளிப்பதாக பிரதமர் திரு. நரேந்திர மோடி தெரிவித்துள்ளார். உ.பி. – யின் எடா மாவட்டத்தில் ஏற்பட்ட சாலை விபத்து என்னை கடும் துயரத்தில் ஆழ்த்தி உள்ளது. பாதிக்கப்பட்ட குடும்பத்தினரின் துயரத்தை நானும் பகிர்ந்து கொள்கிறேன். உயிர் இழந்த குழந்தைகளுக்கு எனது ஆழந்த இரங்கலை தெரிவித்துக் கொள்கிறேன். எடா மாவட்டத்தில் காயமடைந்தவர்கள் விரைவாக குணமடைய நான் பிரார்த்திக்கிறேன் என்று பிரதமர் கூறியுள்ளார்.
அமெரிக்க அதிபராக தேர்ந்தெடுக்கப்பட்டுள்ள மேதகு ஜோசப் ஆர். பிடனுடன் பிரதமர் திரு.நரேந்திர மோடி தொலைபேசி உரையாடல்

பிரதமர் திரு.நரேந்திர மோடி, அமெரிக்க ஐக்கிய நாடுகளின் அதிபராகத் தேர்ந்தெடுக்கப்பட்டுள்ள மேதகு ஜோசப் ஆர்.பிடனுடன் இன்று தொலைபேசி வாயிலாக உரையாடினார். அதிபராகத் தேர்ந்தெடுக்கப்பட்டுள்ளதற்காக, திரு.பிடனை அன்புடன் வாழ்த்திய திரு.மோடி, இது அமெரிக்க ஜனநாயக பாரம்பரியத்தின் வலிமைக்கும், நெகிழ்திறனுக்குமான நற்செய்தி என்று அவர் பாராட்டினார். துணை அதிபராகத் தேர்ந்தெடுக்கப்பட்டுள்ள செனட்டர் கமலா ஹாரிசுக்கும் தனது உளமார்ந்த வாழ்த்துகளை பிரதமர் தெரிவித்தார். 2014, 2016 ஆம் ஆண்டுகளில் தாம் அமெரிக்காவுக்கு மேற்கொண்ட அலுவலகப் பயணங்களின் போது, மேதகு ஜோசப் ஆர்.பிடனுடன் நிகழ்த்திய உரையாடல்களை பிரதமர் கனிவுடன் நினைவுகூர்ந்தார். 2016-ல் பிரதமர் திரு.நரேந்திர மோடி மேற்கொண்ட அமெரிக்கப் பயணத்தின் போது, அமெரி்க்க காங்கிரசின் கூட்டு அமர்வில் அவர் உரையாற்றினார். அப்போது அந்த அமர்வுக்கு மேதகு ஜோசப் ஆர்.பிடன்தான் தலைமை வகித்தார். இருதரப்பு விழுமியங்கள் மற்றும் பொது நலனின் அடிப்படையில் கட்டமைக்கப்பட்டுள்ள, இந்திய-அமெரிக்க ஒருங்கிணைந்த உலகளாவிய உத்திசார் கூட்டிணைப்பை, மேலும் முன்னெடுத்துச் செல்ல நெருங்கி பணியாற்றுவதற்கு இருதலைவர்களும் ஒப்புக் கொண்டனர். கொவிட்-19 பெருந்தொற்றை கட்டுப்படுத்துவது, சிக்கனமான தடுப்பு மருந்து கிடைக்கச் செய்வதை ஊக்குவிப்பது, பருவநிலை மாற்றத்தை சமாளிப்பது, இந்திய-பசிபிக் பிராந்தியத்தில் ஒத்துழைப்பு உள்ளிட்ட தமது முன்னுரிமைகள் குறித்து இருதலைவர்களும் விவாதித்தனர். ••••••
கவுடியா இயக்கம், மடம் ஆகியவற்றின் நூற்றாண்டு விழாவை பிரதமர் துவக்கி வைத்தார்

பிரதமர் நரேந்திர மோடி அவர்கள் இன்று கொல்கத்தாவில் கவுடியா இயக்கம், மடம் ஆகியவற்றின் நூற்றாண்டு விழாக் கொண்டாட்டத்தினை முறைப்படித் துவக்கி வைத்தார். இத்தருணத்தில் உரையாற்றிய பிரதமர் நீண்ட நாட்களாக இந்தியாவில் நிலைத்திருக்கும் நாகரீக குணங்களுக்கு இந்தியாவின் ஆன்மிக ரீதியான உணர்வே காரணம் என்று குறிப்பிட்டார். காலம் காலமாகவே இந்த ஆன்மிக ரீதியான உணர்வு என்பது நீடித்து வந்துள்ளது என்றும் அவர் கூறினார். இந்த உணர்வானது மொழிகளையெல்லாம் கடந்த ஒன்று எனவும் பிரதமர் குறிப்பிட்டார். புகழ்பெற்ற பக்திப் பாடலான “வைஷ்ணவ ஜன் தோ தேனே ரே கஹியே ரே” இதற்கு மிகச்சிறந்த உதாரணமாகும் என்றும் அவர் குறிப்பிட்டார். இந்த நவீன காலத்தில் “வைஷ்ணவ ஜன்” என்ற சொல்லுக்கு பதிலாக “மக்கள் பிரதிநிதிகள்” (ஜன் பிரதிநிதிகள்) என்ற சொல்லை மிக எளிதாக மாற்றிக் கொள்ளலாம் என்றும் பிரதமர் குறிப்பிட்டார். மேலும் பேசுகையில், இந்திய சமூகத்தில் சீர்திருத்தம் என்பது எப்போதுமே உள்ளிருந்தே வந்துள்ளது என்று குறிப்பிட்ட பிரதமர், ராஜாராம் மோகன் ராய், ஈஸ்வர சந்திர வித்யாசாகர் போன்றோரை இதற்கு மிகச்சிறந்த உதாரணங்களாகக் கூறலாம் என்றும் சுட்டிக் காட்டினார். பின்னர், பிரதமர் கவுடியா மடத்தில் நடைபெற்ற பூஜையிலும் கலந்து கொண்டார்.
பிரதமர் நாளை லக்னோவில் 80 ஆயிரம் கோடி ரூபாய் மதிப்பிலான 1,406 திட்டங்களுக்கு அடிக்கல் நாட்டுகிறார்

பிரதமர் திரு நரேந்திர மோடி நாளை உத்தரபிரதேசம் செல்கிறார். லக்னோவில் உள்ள இந்திரா காந்தி அரங்கில் காலை 11 மணியளவில் நடைபெற உள்ள முதலீட்டாளர்கள் மாநாட்டில் அடிக்கல் நாட்டுகிறார். பிற்பகல் 1.45 மணியளவில் கான்பூரில் உள்ள பராங்க் கிராமத்திற்கு செல்லும் அவர், குடியரசுத் தலைவர் திரு ராம்நாத் கோவிந்த்துடன் இணைந்து பத்ரிமாதா மடத்திற்கு செல்லவுள்ளார். பின்னர் 2 மணியளவில் டாக்டர் பி ஆர் அம்பேத்கர் பவன் செல்லும் பிரதமர், 2.15 மணியளவில் மிலன் கேந்திரா செல்கிறார். குடியரசுத் தலைவரின் மூதாதையர் இல்லமான இந்த மிலன் கேந்திரா பொதுமக்களின் பயன்பாட்டிற்காக நன்கொடையாக அளிக்கப்பட்டது. இது தற்போது சமுதாய கூடமாக மாற்றப்பட்டுள்ளது. பின்னர் 2.30 மணியளவில் பராங்க் கிராமத்தில் நடைபெற உள்ள பொதுநிகழ்ச்சிகளில் கலந்து கொள்கிறார். இந்த நிகழ்ச்சியில் பிரதமர் 80 ஆயிரம் கோடி மதிப்பிலான 1,406 திட்டங்களுக்கு அடிக்கல் நாட்டுகிறார். வேளாண் மற்றும் அதனைச் சார்ந்த துறை, தகவல் தொழில்நுட்பம் மற்றும் மின்னணு, சிறு, குறு மற்றும் நடுத்தர தொழில் துறை, உற்பத்தி, புதுப்பிக்கத்தக்க எரிசக்தி, மருந்து உற்பத்தி, சுற்றுலா, பாதுகாப்பு, கைத்தறி மற்றும் துணி ஆகிய துறைகளில் திட்டங்கள் மேற்கொள்ளப்பட உள்ளன. இந்த நிகழ்ச்சியில் நாட்டின் முன்னணி தொழில் துறை தலைவர்கள் பங்கேற்கவுள்ளனர். கடந்த 2018-ம் ஆண்டு பிப்ரவரி மாதம் 21-22 ஆகிய தினங்களில் உத்தரபிரதேச முதலீட்டாளர்கள் மாநாட்டில் நடைபெற்றது. முதலாவது அடிக்கல் நாட்டு விழா 2018-ஆம் ஆண்டு ஜூலை 29ம் தேதியும், இரண்டாவது அடிக்கல் நாட்டு விழா 2019-ஆம் ஆண்டு ஜூலை 28-ஆம் தேதியும் நடைபெற்றது. முதலாவது அடிக்கல் நாட்டு விழாவில் 61 ஆயிரத்து 500 கோடி ரூபாய் மதிப்பிலான 81 திட்டங்களுக்கும், இரண்டாவது அடிக்கல் நாட்டு விழாவில் 67 ஆயிரம் கோடி ரூபாய் மதிப்பிலான 290 திட்டங்களுக்கும் அடிக்கல் நாட்டப்பட்டது. மேலும் விவரங்களுக்கு இந்த இந்த ஆங்கில செய்திக்குறிப்பை காணவும் : https://www.pib.gov.in/PressReleasePage.aspx?PRID=1830448
தூய்மைக்கான சேவை இயக்கத்தின் பகுதியாக ஒவ்வொருவரும்  மாறவேண்டும் என்று பிரதமர் அழைப்பு விடுத்துள்ளார்

‘தூய்மைக்கான சேவை இயக்கத்தின்’ பகுதியாக ஒவ்வொருவரும் மாறவேண்டும் என்று பிரதமர் திரு. நரேந்திர மோடி அழைப்பு விடுத்துள்ளார். “ வரும் அக்டோபர் 2-ம் தேதி மகாத்மா காந்தியின் 150-வது பிறந்த ஆண்டு தொடங்குகிறது. தூய்மை இந்தியா என்கிற காந்தியின் கனவை நனவாக்கும் நோக்கத்துடன் தொடங்கப்பட்ட வரலாற்று சிறப்பு மிக்க மக்கள் இயக்கமான தூய்மை இந்தியா இயக்கத்தின் நான்காவது ஆண்டு நிறைவு நாளாகவும் அது அமைந்திருக்கிறது. தூய்மை இந்தியாவுக்காக பாடுபட்ட அனைவரையும் நான் வணங்குகிறேன். ‘தூய்மைக்கான சேவை இயக்கம்’ வரும் 15-ம் தேதி தொடங்குகிறது. இது காந்தி அவர்களுக்கு நாம் செலுத்தும் மகத்தான அஞ்சலியாகும். தூய்மை இந்தியாவை உருவாக்கும் முயற்சிகளை வலுப்படுத்தவும், இந்த இயக்கத்தின் ஒரு பகுதியாகவும் இருக்க முன்வாருங்கள். ‘தூய்மைக்கான சேவை இயக்கத்தின்’ தொடக்கத்தைக் குறிக்கும் வகையில், 15-ம் தேதி காலை 9.30 மணிக்கு நாம் அனைவரும் ஒன்று கூடுவோம். தூய்மைக்கான செயல்பாடுகள், தொடங்கியபின், தூய்மை இந்தியா இயக்கம் வலுப்பட மிகுந்த ஈடுபாட்டுடன் களப்பணியாற்றியவர்களுடன், கலந்துரையாடும் தருணத்தை நான் ஆவலோடு எதிர்நோக்கியிருக்கிறேன்” என்று பிரதமர் கூறியுள்ளார்.
சுவாமி திரு நாராயண குரு பிறந்த தினத்தை முன்னிட்டு பிரதமர் அவருக்கு  அஞ்சலி செலுத்தினார்.

சமூக சீர்திருத்தவாதியான திரு. நாராயண குரு அவர்களின் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார் “பெரும் மதிப்பிற்குரிய சுவாமி திரு. நாராயண குரு அவர்களின் பிறந்த தினத்தன்று நான் அவருக்கு தலை வணங்குகிறேன். அவரின் உயரிய எண்ணங்கள், போதனைகள் மற்றும் அநீதியை எதிர்த்து அவர் போராடிய விதங்கள் எல்லாம் என்றும் நமக்கு ஊன்றுகோலாய் இருக்கும்”, என்று பிரதமர் தெரிவித்துள்ளார். திரு. நாராயண குரு அவர்கள் கேரள மாநிலத்தை சேர்ந்த சமூக சீர்த்திருத்தவாதி ஆவார். இவர் சாதியத்திற்கு எதிராக நடந்த சீர்திருத்த இயக்கத்திற்கு தலைமையேற்று வழிநடத்தியவர். ஆன்மிக சுதந்திரம் மற்றும் சமூக சமத்துவம் குறித்த புதிய உயரிய எண்ணங்களை ஊக்குவித்தவர்.